**Predkladacia správa**

Predkladaný *Protokol o zmene Dohody o zriadení a činnosti Medzinárodnej banky hospodárskej spolupráce z 22. októbra 1963 (v znení Protokolov z 18. decembra 1970, 23. novembra 1977 a 18. decembra 1990) a Štatútu Medzinárodnej banky hospodárskej spolupráce (v znení Protokolov z 18. decembra 1970, 23. novembra 1977 a 18. decembra 1990)* (ďalej len „Protokol“) sa týka prerozdelenia podielov členských krajín v upísanom základnom kapitáli Medzinárodnej banky hospodárskej spolupráce (ďalej len „MBHS“ alebo „Banka“).

Vláda SR Protokol schválila dňa 12. marca 2014 uzneseným č. 109 a Slovenská republika spolu s tromi ďalšími členskými krajinami MBHS ho následne podpísala 25. novembra 2014. Následne prebiehal proces podpisovania Protokolu ostatnými členskými krajinami MBHS, ktorý sa zavŕšil v septembri 2015, kedy ako posledná členská krajina Protokol podpísalo Mongolsko.

Cieľom Protokolu je prerozdeliť podiely členských krajín v upísanom základnom kapitáli MBHS po vystúpení Maďarska a Kubánskej republiky z Banky. Maďarsko vystúpilo z MBHS v roku 1992 a Kubánska republika 20. februára 2013.

Pôvodný upísaný základný kapitál Banky v sume 400 mil. EUR bude zachovaný a medzi aktuálne členské krajiny sa prerozdelí pomerne podľa veľkosti ich podielov v splatenom základnom kapitáli. Výška upísaného základného kapitálu SR v MBHS sa zvýši z 24 000 000 EUR na 26 684 000 EUR. Podiel SR na upísanom základnom kapitáli sa tak zvýši zo 6,00 % na 6,67 %, aby v ňom mala SR rovnaký podiel ako v splatenom kapitáli (so zaokrúhlením na 1 000 EUR).

Podiel SR v splatenom kapitáli MBHS sa zvýšil z 5,99 % na 6,67 % v dôsledku odchodu Maďarska a Kubánskej republiky a vyňatia ich vkladov z celkového objemu splateného kapitálu. Suma splatenej časti SR v kapitáli v MBHS sa neskôr zvýšila z 8 598 305 EUR na 12 473 522 EUR na základe rozhodnutia Rady MBHS zo dňa 5. júna 2013 presunúť nerozdelený zisk z minulých rokov vo výške 58 090 500 EUR do splatenej časti kapitálu.

Členskými krajinami MBHS sú v súčasnosti Bulharská republika, Česká republika, Vietnamská socialistická republika, Mongolsko, Poľská republika, Ruská federácia, Rumunsko a Slovenská republika.

MBHS má sídlo v Moskve (Ruská federácia) a vznikla na základe *Dohody o mnohostrannom zúčtovaní v prevoditeľných rubľoch a o zriadení Medzinárodnej banky hospodárskej spolupráce* (ďalej len „Dohoda“), ktorú dňa 22. októbra 1963 podpísali Bulharská ľudová republika, Československá socialistická republika, Maďarská ľudová republika, Mongolská ľudová republika, Nemecká demokratická republika, Poľská ľudová republika, Rumunská socialistická republika a Zväz sovietskych socialistických republík. V roku 1974 sa členom banky stala tiež Socialistická republika Kuba a v roku 1977 Vietnamská socialistická republika. Členstvo Slovenskej republiky v Banke vzniklo na základe sukcesie SR do medzinárodných dohôd uzavretých bývalým Československom. Podiel Československa bol rozdelený medzi Českú republiku a Slovenskú republiku v pomere 2:1.

Ustanovujúce dokumenty Banky boli novelizované protokolmi z 18. 12. 1970, 23. 11. 1977 a 18. 12. 1990. Posledný protokol z 18. 12. 1990 upravil aj názov ustanovujúceho dokumentu na *„Dohoda o zriadení a činnosti Medzinárodnej banky hospodárskej spolupráce“*. Zmeny v ustanovujúcich dokumentoch môžu byť uskutočnené len so súhlasom všetkých členských štátov.

Vláda SR na svojom rokovaní dňa 21. septembra 2016 opätovne vyslovila súhlas s návrhom na uzavretie Protokolu a odporučila Národnej rade SR vysloviť súhlas s ratifikáciou Protokolu.

Podľa vnútroštátnych predpisov Slovenskej republiky dohoda predstavuje medzinárodnú zmluvu prezidentskej povahy a podľa čl. 7 ods. 4 Ústavy Slovenskej republiky ide o medzinárodnú zmluvu, z ktorej vzniká Slovenskej republike členstvo v medzinárodných organizáciách. Prijatie Protokolu je zmenou medzinárodnej zmluvy prezidentskej povahy, ktorá si nevyžaduje zmenu vnútroštátnych právnych predpisov, netýka sa záväzkov v rámci iných zmlúv, ktorými je SR viazaná a je v súlade s právom Európskej únie.

Dopad finančných, ekonomických, environmentálnych, sociálnych vplyvov, vplyvov na podnikateľské prostredie, životné prostredie a na informatizáciu spoločnosti je popísaný v Doložke vybraných vplyvov, ktorá je súčasťou predkladaného materiálu.